Rakennusalalle on luvassa lähes 10 000 työpaikkaa lähivuosina, jos hallituksen kaavailema 600 miljoonan euron teiden lisäkorjausohjelma toteutuu. Rahat on tarkoitus käyttää elinkeinoelämän ja arkiliikenteen kannalta tärkeiden väylien kunnostamiseen. Liikenneviraston mukaan yksittäisistä hankkeista ei ole vielä päätetty.

– Pääasiallinen rahankäyttökohde on korjausvelan vähentäminen. Nyt keskitytään elinkeinoelämän toimintaedellytyksiä parantaviin ja kansalaisten liikkumista helpottaviin hankkeisiin, liikenneviraston johtava asiantuntija Vesa Männistö sanoo.

Lisäohjelma olisi merkittävä piristysruiske työttömyydestä kärsivälle rakennusalalle.

– Yksi miljoona työllistää noin 15 henkilöä rakennusalalla, joten tästä päästään noin 3 000 henkilöön vuositasolla. Kolmen vuoden aikana voidaan siis puhua lähes 10 000 työpaikasta, Lemminkäisen infraprojekteista vastaava johtaja Harri Kailasalo laskee.

Elinkeinoelämä kiittelee korjausrakentamisen lisärahoitusta, mutta kritisoi hallituksen samalla tekemää päätöstä pysäyttää uusien investointien käynnistäminen.

– Huolestuttavaa on se, että muutaman vuoden päästä ollaan ottamassa pois suurista investoinneista ja siirtämässä varoja perustienpitoon. Kaupungistumiskehitys Suomessa kuitenkin jatkuu ja kaupunkiseuduilla tarvitaan uusia raitioteitä, metrolinjoja ja raideliikenneratkaisuja, Lemminkäisen Kailasalo luettelee.

Väylien korjausvelka reilusti enemmän

Suomen suurimman tieurakoitsijan Lemminkäisen mukaan lisäkorjaushankkeen ajoitus olisi hyvä, koska teiden päällystämisessä käytettävän öljyn hinta on halventunut.

– Tällä hetkellä öljynhinta on jopa lähes puolta alempana, kuin mitä se oli vielä joitain vuosia sitten. Merkittävä osa esimerkiksi tien päällysteistä on öljyjohdannaisen bitumin sidonnaisia. Nyt veronmaksaja saa rahalla paljon enemmän, Kailasalo selventää.

Vaikka lisäsatsaus teiden korjaamiseen olisi suuruudeltaan merkittävä, sillä kyettäisiin vasta pysäyttämään väylien korjausvelan huima kasvu. Kaikkiaan Suomen liikenneväylien korjausvelka on jopa 2,5 miljardia euroa.